บัวหลวงขายหุ้นกู้ทุนนอก3.6หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธนาคารกรุงเทพ เสือปืนไวระดมทุนด้วยการออกหุ้นกู้ 1,200 ล้านเหรียญสหรัฐ รับเงินบาทแข็ง 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ แจ้งต่อตลาดหลักทรัพย์แห่งประเทศไทยว่า ธนาคารกรุงเทพ สาขาฮ่องกง ได้ออกหุ้นกู้ไม่ด้อยสิทธิและไม่มีหลักประกัน 2 ชุด เป็นวงเงินรวม 1,200 ล้านเหรียญสหรัฐ หรือประมาณ 3.6 หมื่นล้านบาท ชุดแรกเป็นหุ้นกู้ชื่อ “Bangkok Bank Public Company Limited’s 3.25% Senior Notes Due 2015” มูลค่า 400 ล้านเหรียญสหรัฐ จ่ายดอกเบี้ย 3.25% ครบกำหนดไถ่ถอนปี 2558 
หุ้นกู้ชุดที่ 2 ชื่อ “Bangkok Bank Public Company Limited’s 4.8% Senior Notes Due 2020” มูลค่า 800 ล้านเหรียญสหรัฐ จ่ายดอกเบี้ย 4.8% ครบกำหนดไถ่ถอนปี 2563 
ทั้งนี้ หุ้นกู้ทั้งสองชุดเป็นการเสนอขายให้ผู้ลงทุนสถาบันในต่างประเทศ ได้รับการจัดอันดับความน่าเชื่อถือ A3/BBB+/BBB+ จากบริษัทจัดอันดับ มูดี้ส์ เอสแอนด์พี และฟิทช์ เรทติ้งส์ โดยไม่ได้เสนอขายหุ้นกู้ในตลาดสหรัฐ เพราะไม่ได้จดทะเบียนภายใต้กฎหมาย Securities Act 
แหล่งข่าวจากธนาคารกรุงเทพ เปิดเผยว่า นี่เป็นจังหวะดีที่ค่าเงินบาทแข็ง การระดมทุนช่วงนี้จึงได้แหล่งเงินที่มีต้นทุนถูกลง และเป็นการเสนอขายในช่วงที่นักลงทุนต่างชาติเข้ามาลงทุนในเอเชียทั้งหุ้นและหุ้นกู้